1450.
Na osnovu člana 71 stav 2 Zakona o lokalnoj samoupravi ("Službeni list CG", br. 2/18, 34/19 i 38/20), Ministarstvo finansija donijelo je
UPUTSTVO
O PRIPREMI I PROCJENI ANALIZE UTICAJA ODLUKA I DRUGIH PROPISA ORGANA LOKALNE SAMOUPRAVE
("Službeni list Crne Gore", br. 105/20 od 29.10.2020)
Predmet
Član 1
Ovim uputstvom propisuje se priprema i procjena analize uticaja odluka i drugih propisa koje donose skupština i predsjednik opštine (u daljem tekstu: RIA).
Faze analize uticaja
Član 2
Analiza uticaja propisa obuhvata: definisanje problema odnosno ciljeva koji se predloženim propisom žele riješiti, identifikovanje i analiziranje opcija za rješavanje tih problema, procjenu fiskalnog uticaja, procjenu uticaja propisa na rodnu ravnopravnost, konsultacije zainteresovanih strana, monitoring i evaluaciju.
Izvještaj o analizi uticaja propisa dostavlja se na Obrascu koji je sastavni dio ovog uputstva.
Definisanje problema
Član 3
U postupku pripreme propisa predlagač propisa određuje obim problema koji predloženim propisom treba da se riješe, uzroke, ciljnu grupu, da li problem ima rodnu dimenziju, da li je problem u nedostatku propisa i ukazuje na razloge zbog kojih problem nije mogao biti riješen postojećim regulatornim okvirom.
U ovom dijelu, predlagač navodi i da li je propis posljedica zahtjeva na državnom nivou, odnosno navodi i zakonski osnov za donošenje propisa, da li je riječ o sopstvenim ili prenesenim nadležnostima, odnosno povjerenom poslu i kakav je odnos propisa prema strateškim dokumentima lokalne samouprave.
Definisanje ciljeva
Član 4
Prilikom definisanja ciljeva koji se predloženim propisom postižu, predlagač propisa jasno utvrđuje ciljeve, rezultate i regulatorne mjere koje su odgovarajuće za rješavanje problema, posljedice i uzroke i ograničava broj ciljeva i jasno postavlja prioritete, na način da utvrđeni ciljevi budu u skladu sa strategijama i politikama Vlade Crne Gore, odnosno strategijama i politikama lokalne samouprave.
Identifikovanje opcija za rješavanje problema
Član 5
Prilikom identifikovanja opcija za rješavanje problema, predlagač propisa određuje opcije koje ispunjavaju utvrđene ciljeve (relevantne - izvodljive - preferirane opcije), razmatra regulatorne i neregulatorne opcije i obrazlaže preferiranu opciju i njenu rodnu dimenziju.
Predlagač propisa razmatra i "status quo" opciju i uključuje i neregulatornu opciju, osim ako postoji obaveza donošenja predloženog propisa u skladu sa članom 3 ovog uputstva.
Analiziranje opcija
Član 6
Prilikom analiziranja opcija, predlagač propisa obrazlaže pozitivne i negativne odnosno direktne i indirektne uticaje rješenja iz predloga propisa na lokalnom nivou, procjenjuje vjerovatne ekonomske, društvene uticaje, uticaj na rodnu ravnopravnost i druge lokalne uticaje za svaku od opcija, uključujući i procjenu administrativnih opterećenja, specificira na koje se društvene grupe, ekonomske sektore ili posebna područja utiče i razmatra rizike implementacije i prepreke prilikom postupanja u skladu sa opcijom.
Procjena fiskalnog uticaja
Član 7
Prilikom procjene fiskalnog uticaja, predlagač propisa utvrđuje finansijska sredstva neophodna za adekvatno sprovođenje predloženog propisa, kao i druge finansijske obaveze koje mogu nastati u procesu implementacije predloženog propisa.
Predlagač navodi na koji način propis utiče na visinu prihoda i rashoda lokalne samouprave, te da li je potrebno obezbjeđenje finansijskih sredstava iz budžeta lokalne samouprave i u kom iznosu.
Konsultacije zainteresovanih strana
Član 8
Tokom cijelog postupka RIA-e predlagač propisa sprovodi konsultacije sa zainteresovanim stranama, u cilju obezbjeđenja transparentnosti postupka pripreme propisa, prikupljanja podataka i kvalitetnije analize.
U izvještaju o sprovedenoj RIA-i predlagač propisa navodi na koji način i kada su na nivou lokalne samouprave vršene konsultacije, broj i strukturu učesnika u konsultacijama, broj i strukturu predloga, sugestija i komentara, odnosno rezultate konsultacija, kao i predloge i sugestije koji su prihvaćeni odnosno nijesu prihvaćeni, sa obrazloženjem razloga za njihovo neprihvatanje.
Monitoring i evaluacija
Član 9
Radi ocjene da li se utvrđeni ciljevi ispunjavaju i u kojoj mjeri, predlagač propisa utvrđuje način na koji će se sprovoditi monitoring i evaluacija, odnosno utvrđuje mjere koje je neophodno preduzeti u cilju efikasne primjene propisa i odgovornost za sprovođenje odabrane opcije i mjera na nivou lokalne samouprave.
Dostavljanje i potpisivanje izvještaja
Član 10
Izvještaj o sprovedenoj RIA potpisuje predlagač propisa.
Izvještaj iz stava 1 ovog člana predlagač propisa dostavlja uz predlog odluke ili drugog propisa skupštini, odnosno predsjedniku opštine/gradonačelniku.
Stupanje na snagu
Član 11
Ovo uputstvo stupa na snagu osmog dana od dana objavljivanja u "Službenom listu Crne Gore".
Broj: 17848/1
Podgorica, 22. oktobar 2020. godine
Ministar,
Darko Radunović, s.r.